RESOLUCIÓN do 25 de agosto de 2009 pola que se conceden as axudas destinadas á realización de actividades de educación para a sustentabilidade, reguladas ao abeiro da Orde do 27 de febreiro de 2009 (Diario Oficial de Galicia número 50, do 12 de marzo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 03/09/2009

Mediante Orde do 27 de febreiro de 2009, da Consellería de Medio Ambiente e Desenvolvemento Sostible, fíxose pública a convocatoria de axudas destinadas á realización de actividades de educación para a sustentabilidade (Diario Oficial de Galicia do 12 de marzo de 2009), que se financiará con cargo á aplicación orzamentaria 43.06.541.E.460.1, dos orzamentos de gastos para o ano 2009, que ten por finalidade contribuír ao financiamento de actividades de educación para a sustentabilidade.
O artigo 8.1º da orde reguladora dispón: conforme o disposto polo artigo 24 da Lei 9/2007, do 13 de xuño, de subvencións de Galicia, en relación cos artigos 58.1º, 59.6º, letra b), e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, a publicación da resolución no Diario Oficial de Galicia producirá os efectos de notificación, sen prexuízo da posibilidade de lles comunicar a concesión da axuda aos respectivos beneficiarios, a título informativo.
No artigo 2 da convocatoria determínase a condición de beneficiario para os efectos da mencionada orde.
No artigo 5 establécese que o órgano instrutor remitirá as solicitudes formuladas á comisión de avaliación regulada no artigo 6 da orde.
Vista a proposta de resolución da comisión de valoración e de acordo con ela,
RESOLVO:
1. En aplicación dos criterios de valoración establecidos no artigo 7 da dita orde de convocatoria, concederlles as axudas aos solicitantes seleccionados que se relacionan no anexo I desta resolución.
2. Denegarlles a axuda aos solicitantes coa indicación do motivo no anexo II.
3. Desestimar as solicitudes daqueles concellos incluídos en mancomunidades solicitantes, tal e como establece o artigo 2.2º da orde, e que se relacionan no anexo III.
4. Así mesmo, desestimar aquelas solicitudes que se relacionan no anexo IV, segundo os artigos 1 e 2.1º, por estar fóra do obxecto de axudas (artigo 1) ou por non ser destinatario segundo o artigo 2.1º da orde.
5. Contra esta resolución, que esgota a vía administrativa, poderá o interesado/a interpor recurso potestativo de reposición, ante o conselleiro de Medio Ambiente, Territorio e Infraestruturas, no prazo dun mes, se fose expresa, ou no prazo de tres meses en caso de desestimación presunta, ao abeiro dos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común (modificada pola Lei 4/1999, do 13 de xaneiro) ou ben impugnalas directamente, ante o Tribunal Superior de Xustiza de Galicia, no prazo de dous meses se a resolución fora expresa, ou tres meses desde que se entenda desestimada por silencio administrativo, consonte o disposto no artigo 46.1º da Lei 29/1998, do 13 de xullo, reguladora da xurisdición contencioso-administrativa, sen prexuízo de calquera outro recurso que xulgue oportuno.
6. O cómputo dos citados prazos farase de data a data, entendéndose como último do prazo o correspondente ao mesmo ordinal do día da publicación. Se o último día de prazo fose inhábil, o prazo entenderase prorrogado ao primeiro día hábil seguinte, e se no mes de vencemento non houber día equivalente ao da notificación, entenderase que o prazo expira o último día do mes.
Santiago de Compostela, 25 de agosto de 2009.
P.D. (Orde do 27-2-2009)
Manuel Borobio Sanchiz
Director xeral de Sostibilidade e Paisaxe
Ver referencia pdf "17300D005P018.PDF"